**Pranešimas žiniasklaidai**

2024 m. lapkričio 11 d.

**Jau 2025 m. vidutinio ir smulkiojo verslo laukia svarbūs pokyčiai – ar verta baimintis duomenų teikimo į i.EKA?**

**Artėjant terminui, kai smulkiesiems ir vidutiniams verslams reikės pritaikyti ar pakeisti kasos sistemas, kad šios galėtų teikti duomenis į i.EKA posistemį, viešojoje erdvėje tokie pokyčiai vertinami dviprasmiškai. Dalis verslo atstovų nuogąstauja, kad ši technologinė naujovė ne tik bus skausminga finansiškai, bet ir pareikalaus naujų žinių, kaip teisingai vesti finansinę apskaitą. Visgi ekspertai sako, kad naujoji sistema iš tiesų palengvins verslų kasdienybę.**

**Skeptiškas požiūris realybės neatitinka**

„Citadele“ banko Baltijos šalių lėšų valdymo ir prekybos finansavimo tarnybos vadovas Romas Čereška teigia, kad verslų baimės, susijusios su platesnės apimties i.EKA sistemos įdiegimu, gali būti suprantamos, tačiau įvertinus sistemos teikiamą naudą, žadama, kad ši naujovė atneš daugybę teigiamų pokyčių.

„Dažniausiai susiduriama su nuogąstavimu, kad tai brangiai kainuos. Tačiau atlikę skaičiavimus galime teigti, kad verslai, naudodami išmaniuosius kasos aparatus, net sutaupys. Taip pat paplitęs mitas, kad šia naujove bus sudėtinga naudotis. Visgi svarbu atkreipti dėmesį, kad norint apmokyti darbuotoją naudotis senojo tipo kasos aparatu, reikėdavo papildomų mokymų. O naudotis naujais kasos aparatais, kuriais duomenys perduodami į i.EKA posistemį, išmokstama per kelias minutes“, – teigia banko „Citadele“ atstovas.

Teiginiui, kad naujasis posistemis gerokai sumažina verslų darbo su kasos pajamų apskaita krūvį, pritaria ir Valstybinės mokesčių inspekcijos (VMI) Operatyvios kontrolės departamento vadovas Rolandas Puncevičius. Anot jo, naudojantiems išmaniuosius kasos aparatus kasos pajamų apskaita tapo visiškai skaitmenizuota – vietoje ranka pildomo ir saugomo popierinio kasos operacijų žurnalo, i.EKA sistemoje automatiškai formuojamas elektroninis.

„Svarbu pridurti, kad su naująja sistema sumažėjo ir poreikis atvykti į teritorinį VMI padalinį – visus kasos aparato registravimo veiksmus bus galima atlikti nuotoliniu būdu“, – sako VMI atstovas R. Puncevičius.

VMI skaičiuoja, kad sutaupytą laiką padauginus iš vidutinio darbo užmokesčio verslas kiekvienais metais patirs apie 68 mln. Eur mažesnę administracinę naštą.

**Naujoji sistema kainuos pigiau**

Kartu su naująja i.EKA sistema verslams reikės atnaujinti ir naudojamus kasos aparatus. Ekspertai skaičiuoja, kad šis kasos aparatų atnaujinimas nuims nemažą išlaidų naštą nuo verslininkų pečių.

„Verslai, turintys senąjį kasos aparatą, turi sumokėti įrengimo, aptarnavimo, utilizavimo ir kitus mokesčius pagal kliento įrangos poreikius. Paprastai, naudojant senesnius kasos apartus, reikia mokėti už du atskirus įrenginius – kasos aparatą ir mokėjimo kortelių skaitytuvą. Kasos aparatas paprastai kainuoja nuo kelių šimtų iki kelių tūkstančių eurų, o kortelių skaitytuvo mėnesinė nuoma sudaro keliolika eurų.

Naujųjų kasos aparatų nuomos mėnesio kaina svyruoja nuo 15 iki 85 eurų. Svarbu paminėti, kad kasos aparatą kiekvienas verslas gali rinktis pagal savo poreikius bei priimamų mokėjimų kiekį. Taip pat išlieka galimybė pačiam verslui nuspręsti, ar kasos aparatą verčiau pirkti, ar nuomotis“, – sako banko „Citadele“ atstovas.

**Kasos aparatą galės atstoti net telefonas**

VMI duomenimis, šiuo metu rinkoje jau galima rinktis iš daugiau nei 40 kasos aparatų modelių. Ekspertų teigimu, jau dabar verslas turi visas galimybes pasirinkti geriausiai jų konkrečius poreikius ir techninius reikalavimus atitinkančius kasos aparatus.

R. Puncevičius atkreipia dėmesį, kad šiuo metu naudojamus kasos aparatus pritaikant prie kasos operacijų duomenų teikimo į i.EKA posistemį, galima modifikuoti, įdiegiant papildomas technines ir programines priemones. Taip pat galima pasinaudoti virtualios fiskalizacijos paslauga, kuri leidžia i.EKA įsidiegti į išmaniuosius įrenginius, o dėl to kasos aparatu gali tapti tiek planšetinis kompiuteris, tiek mobilusis telefonas.

„Toks kasos aparatas veikia ir kvitų duomenis perduoda tiesiogiai prisijungęs prie i.EKA posistemio. Pardavimas iškart registruojamas posistemyje, todėl šiuose įrenginiuose nereikia papildomai naudoti kitų duomenų saugumą užtikrinančių technologijų, o tai leidžia verslui sutaupyti“, – sako R. Puncevičius.

**Verslas pokyčiams vis atviresnis**

R. Čereškos teigimu, vertinant bendrai, verslai džiaugiasi šia naujove ir įvardija tai kaip žingsnį link skaidresnės pajamų apskaitos šalyje.

„Šiuo metu nemaža dalis smulkiojo ir vidutinio verslo atstovų, kurie rūpinasi savo verslo ateitimi, jau yra įsidiegę atnaujinimus savo veikloje ir sėkmingai naudoja i.EKA posistemį. Mūsų patirtis rodo, kad verslai, pritaikę naujus sprendimus, šių pokyčių nesigaili. Tiek mes, tiek mūsų partneriai, prekybinės ir programinės įrangos tiekėjai „ASPA“, nuosekliai komunikuojame i.EKA sistemos privalumus ir teikiame visokeriopą pagalbą verslui, siekdami padėti kuo sklandžiau įdiegti naująją sistemą“, – sako R. Čereška.

VMI atstovas priduria, kad i.EKA leis mažinti šešėlinės ekonomikos mastą, modernizuoti ir optimizuoti kasos aparatų naudojimo tvarką, be to, sukurtos naujos e. paslaugos verslui, mažinančios jų patiriamą administracinę naštą. Iš kasos aparatų gaunami duomenys mokesčių administratoriui leis vykdyti kontrolę realiu laiku.

Duomenis į i.EKA posistemį VMI gauna jau iš 15 tūkst. kasos aparatų. Nuo 2025 m. gegužės 1 d., įsigaliojus pareigai i.EKA posistemi įsidiegti ir smulkiesiams bei vidutiniams verslams, šalies verslų finansinė apskaita taps visiškai skaitmenizuota.